Martín Cáceres

José Martín Cáceres Silva (sündinud 7. aprillil 1987 Montevideos) on Uruguay jalgpallur, kes mängib kaitsjana Major League Socceri (MLS) klubis LA Galaxy ja Uruguay jalgpallikoondises.

Ta alustas klubikarjääri 2006. aastal Uruguay kõrgliiga klubis Defensor. 2007. aastal suundus ta Hispaania kõrgliigasse, sõlmides lepingu Villarrealiga, kust ta läks edasi laenule Recreativo de Huelvasse. Veel on ta mänginud Hispaania kõrgliigaklubides Barcelona, Sevilla ja Levante , Inglismaa kõrgliigaklubis Southampton ning Itaalia kõrgliigaklubides Verona Hellas, Rooma Lazio, Juventus, Fiorentina ja Cagliari.

Hooajal 2008–09 tuli ta Barcelonaga Hispaania meistriks ja võitis samal hooajal UEFA Meistrite Liiga.

Juventuses on Cáceres mänginud hooajal 2009–10, aastatel 2012–2016 ning laenulepingu alusel Rooma Laziost hooaja 2018–19 teises pooles. Ta on tulnud Juventusega kuus korda Itaalia meistriks.

Terve karjääri jooksul on Cácerest seganud vigastused ning ta on Euroopas mängides klubide meeskondades vaid viiel hooajal ühe hooaja jooksul väljakule pääsenud üle 30 korra.

2022. aasta augustis liitus ta LA Galaxyga.

Debüüdi Uruguay jalgpallikoondises tegi ta 12. septembril 2007 mängus Lõuna-Aafrika Vabariigi vastu. Koondisekarjääri esimese värava lõi ta 23. juunil 2011 sõprusmängus Eesti vastu. 2011. aastal võitis ta Uruguay koondisega Copa América. Ta on kuulunud Uruguay koondisse veel 2010., 2014. ja 2018. aasta maailmameistrivõistlustel, 2013. aasta FIFA konföderatsioonide karikaturniiril, 2019. aasta Copa Américal ja 2021. aasta Copa Américal.

 Saavutused 
Barcelona
La Liga: 2008–09
Copa del Rey: 2008–09
UEFA Meistrite Liiga: 2008–09
Juventus
Serie A: 2011–12, 2012–13, 2013–14, 2014–15, 2015–16, 2018–19
Coppa Italia: 2014–15, 2015–16
Supercoppa Italiana: 2012, 2013, 2015
UEFA Meistrite Liiga: teine koht 2014–15
Southampton
EFL Cup: teine koht 2016–17

 Välislingid 

Kategooria:Uruguay jalgpallurid
Kategooria:Recreativo de Huelva jalgpallurid
Kategooria:FC Barcelona mängijad
Kategooria:Torino Juventuse mängijad
Kategooria:Sevilla FC mängijad
Kategooria:Southampton FC mängijad
Kategooria:Verona Hellase mängijad
Kategooria:Rooma Lazio mängijad
Kategooria:ACF Fiorentina mängijad
Kategooria:Cagliari Calcio mängijad
Kategooria:Levante UD jalgpallurid
Kategooria:Los Angeles Galaxy jalgpallurid
Kategooria:La Liga mängijad
Kategooria:Serie A mängijad
Kategooria:Premier League'i mängijad
Kategooria:Major League Socceri mängijad
Kategooria:Sündinud 1987